Document ID: /fineweb-2-swissfilter-quality_10-filterrobots/filtered/01521.jsonl.gz/51

Considerant l’interès històric, etnològic, arquitectònic i paisatgístic de la borda del Sabater, que forma part del paisatge cultural de la Vall del Madriu-Perafita-Claror, el Govern i el Comú d’Escaldes-Engordany han decidit adquirir de forma conjunta el prat i la borda del Sabater. Aquesta adquisició compleix amb un objectiu doble: contribuir a la protecció de la Vall i promoure la reconstrucció i rehabilitació del bé immoble, a fi de preservar aquest testimoni, respectant-ne les característiques i els valors patrimonials per a les generacions presents i futures.
La compra ha estat aprovada pel Consell de Ministres i pel Consell de Comú d’Escaldes-Engordany aquest dijous. El cost total de la compra dels terrenys i la borda ha estat de 825.000 euros, adquirit a parts iguals entre les dues administracions.
La ministra de Cultura, Joventut i Esports, Mònica Bonell, ha assegurat que aquesta adquisició ofereix la possibilitat de disposar d’un espai cultural a l’accés principal de la Vall i l’oportunitat d’ubicar un centre de recepció i punt d’informació per als visitants.
Per la seva banda, la cònsol major d’Escaldes-Engordany, Rosa Gili, ha relatat que la compra garanteix la protecció i el gaudi de la Vall del Madriu per a les generacions actuals i futures i s’emmarca en la dinàmica impulsada des del Comú d’Escaldes-Engordany.
La parcel·la té una superfície cadastral de 8.731,91 m2. La propietat se situa al peu del camí de la Muntanya, a la conca del riu Madriu, l’eix principal de la Vall, i és un dels accessos més rellevants i vertebradors de la Vall, raó per la qual esdevé un indret estratègic dins el paisatge cultural de la parròquia i d’Andorra.